Miskien het jy ook al iemand hoor sê: “dis oor wie sy pa is” of “oor wie haar ma is” dat sy dit of dat gekry of bereik het en dan bedoel hulle gewoonlik wanneer iets vir daardie persoon baie goed uitgewerk het – in hulle oë dalk onregverdig goed uitgewerk het: “Sy pa was mos ŉ Springbok, dis hoekom hy in die eerste rugbyspan speel.” “Haar ma is ŉ aktrise – dis hoekom sy die hoofrol sing.”
Vir die een persoon is sy ouerhuis en sy omstandighede, die mense wat oor sy pad gekom het en sy teleurstellings die verskoning vir wie en waar hy in die lewe is. Terwyl die ander een se ouerhuis en sy omstandighede, sy onderwysers en die boelies, die dinge waarin hy nie geslaag het nie of die goed wat hy nie kon regkry nie, juis die rede is hoekom hy uiteindelik die hoogste sport bereik het!
Miskien het jy ook onlangs die video op Facebook gesien waar jy vir elke voorreg in jou lewe ŉ tree vorentoe kon gee voor die resies begin. Dis darem baie onregverdig, soos die lewe maar is, maar ek gaan my nie daaroor moeg maak nie! (Sien die video onderaan hierdie rubriek.)
Ek het ’n goeie vriendin wat wanneer dit moeilik gaan altyd sê: “Jy weet, ons leef nog duskant die hemel!” Paulus beklemtoon in vandag se bronteks dat die Christelike lewe nie altyd maanskyn en rose is nie en harde werk vereis. Hy vergelyk die lewe met ’n wedloop en sê dat die atleet wat die wedloop wil wen, gedissiplineerd en doelgerig moet wees.
Dit is nog vroeg in die nuwe jaar, maar dalk voel jy reeds moeg en afgemat. ŉ Mens se lewensreis kan soms uitputtend wees en selfs ondraagbaar raak. Onthou, jou hemelse beloning wag op jou. Wanneer dit voel jy kan nie meer nie, put uit die energie- en kragbron van God. Hy belowe om dié wat op Hom vertrou, nuwe krag te gee. Hy sal vir jou uithouvermoë gee tydens jou lewensreis. Bestee tyd aan die Woord en gebed, dit sal vir jou die nodige en noodsaaklike geestelike stamina gee. Oefen getrou, want die Christelike lewe maak dit die moeite werd om te leef.
Volharding en doelgerigtheid bring uiteindelik die heerlike beloning. God het nêrens belowe dat die Christelike lewe maklik sal wees nie. Inteendeel, ons lees in die Bybel hoe Jesus, Johannes en ander Christene, gely het. Ons hoef egter nie te volhard sonder die belofte van ’n beloning of prys nie want God kom altyd sy beloftes na.